อัดหมื่นล้านอุ้มมัน
ธ.ก.ส.ออกโครงการชะลอการเก็บเกี่ยวมันวงเงินรวม 9,600 ล้าน แก้ปัญหาราคาผลผลิตตกต่ำ
15 ก.พ. 2559

ธ.ก.ส.ออกโครงการชะลอการเก็บเกี่ยวมันวงเงินรวม 9,600 ล้าน แก้ปัญหาราคาผลผลิตตกต่ำ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ออกโครงการช่วยเหลือเกษตรกรผู้ปลูกมันสำปะหลังที่ได้รับผลกระทบจากภัยแล้ง ผลผลิตตกต่ำและหัวมันสำปะหลังไม่ได้คุณภาพตามความต้องการของตลาด ได้แก่ โครงการชะลอการเก็บเกี่ยวมันสำปะหลังปี 2558/2559 วงเงินสินเชื่อ 5,000 ล้านบาท เกษตรกรเป้าหมาย 1 แสนราย เนื่องจากแนวโน้มมันสำปะหลังออกมาสู่ตลาดเป็นจำนวนมากอาจทำให้ราคาตกต่ำได้ คาดว่าในช่วงเดือน ม.ค.-เม.ย. 2559 จะมีผลผลิตมันสำปะหลังเก็บเกี่ยวประมาณ 21.23 ล้านตัน หรือคิดเป็น 68.35% ของปริมาณผลผลิตมันสำปะหลังทั้งปีออกสู่ตลาด
สำหรับวงเงินกู้สูงสุดรายละไม่เกิน 5 หมื่นบาท แต่ไม่เกิน 30% ของราคาประเมินตามมูลค่ามันสำปะหลังส่วนที่ยังไม่ขุดคิดเฉลี่ยที่ 3,500 กิโลกรัม/ไร่ ราคาเฉลี่ยอยู่ที่ 2 บาท/กิโลกรัม หรือกู้ได้ไม่เกินไร่ละ 2,100 บาท อัตราดอกเบี้ย 4% ชำระคืนหนี้เงินกู้ภายใน 6 เดือน ระยะเวลาการจ่ายเงินกู้ตั้งแต่วันที่ 1 ม.ค.-30 เม.ย. 2559 และในระหว่างเข้าร่วมโครงการชะลอเก็บเกี่ยวมันสำปะหลัง หากมีหนี้เก่าที่ถึงกำหนดชำระ ธ.ก.ส.จะพิจารณาขยายระยะเวลาการชำระหนี้ของเกษตรกรลูกค้าที่มีอยู่เดิมออกไปจนกว่าเกษตรกรจะมีรายได้จากการขุดมันสำปะหลังจึงค่อยมาชำระหนี้
นอกจากนี้ ยังได้ออกโครงการเพิ่มประสิทธิภาพการเพาะปลูกมันในระบบน้ำหยดปี 2558/2559 วงเงินสินเชื่อ 4,600 ล้านบาท เกษตรกรเป้าหมาย 2 หมื่นราย ช่วยลดความเสี่ยงจากภาวะฝนแล้ง